INDEX 

LECTIONVM 

QVAE 
AVSPICIIS   REGIS   AVGVSTISSIMI 

GVILELMI   SECVNDI 

IMPERATORIS  GERMANICI 


IN 


VNIVERSITATE  LITTERARIA 

FRIDERICA  GVILELMA 

PER  SEMESTRE  HIBERNVM 

A  D.  XVI.  M.  OCTOBRIS  A.  MDCCCLXXXXIII  ■   ^  ^    ^ 


AD  D.  XV.  M.  MARTII  A.  MDCCCLXXXXIV 


V  / 


HABEBVNTVR 


BEROLINI 

IMPUESSIT   QVSTAVV8   8CHADE   (OTTO    FRANCKE). 


///  i 


.•Mtta.si{^hiiL-j 


//^ 


VNIVERSITATIS  LITTERARIAE 

FRIDERICAE  GVILELMAE 

RECTOR  ET  SENATVS. 


S 


emestri  aestlvo  paene  exacto  studii  academici  institutionem  quae  sex  mensibus  qui 
insequuntur  hibernis  valebit  sollemniter  indicimus  hortamurque  commilitones  ut  ex 
admirabili  hac  quam  exponimus  scholarum  abundantia  ac  varietate  sibi  quisque  quae 
maxime  conducere  videantur  seligant  selectaque  totis  viribus  amplectantur  haud  im- 
memores  in  litterarum  studiis  plus  putari  profecisse  qui  multum  quam  qui  multa 
assecutus  fuerit.  Copioso  autem  lectionum  exercitationumque  recensui  more  trala- 
ticio  praefationem  praemittimus  e  doctrinae  studiis  petitam  eamque  parti  quidem  eorum 
qui  in  hac  litterarum  sede  scholis  interesse  cupiunt  accommodatam.  Quarum  prae- 
fationum  argumenta  ut  plerumque  in  poetarum  veterum  libris  interpretandis  versari 
voluimus,  ita  nunc  Ovidii  Nasonis  Fasti  dederunt  de  quo  disputaremus:  videbamur 
enim  nobis  nonnihil  conferre  posse  ad  huius  operis  versuum  quorundam  sive  sen- 
tentiam  declarandam  slve  scripturam  stabiliendam;  quamquam  multa  non  sunt  quae 
expromimus  neque  ea  magna  novitate  inventorum  insignia  sed  fortasse  eo  nomine 
non  inutilia  quia  componendi  artem  Ovidianam  in  his  carminibus  maxime  conspi- 
cuam  et  quae  saepe  doctis  ansam  errorum  dederit  uno  et  altero  exemplo  illustrare 
contingit.     Sunt  autem  haec. 

1.    In  Fastorum  primo  poeta  cum  a  lano  quae  est  anni  origo  initium  capiat 
sollemnia  calendis  lanuariis  fieri  solita  his  versibus  describit. 
75     Cernis  odoratis  ut  luceat  ignibus  aether 
Et  sonet  accensis  spica  Cilissa  focisf 
Flamma  nitore  suo  templorum  verberat  aurum 
Et  tremulum  summa  spargit  in  aede  iubar. 
Vestibus  intactis   Tarpeias  itur  in  arces 

80  Et  populus  festo  concolor  ipse  suo  est. 

lamque  novi  praeeunt  /asces,  nova  purpura  fulget, 

Et  nova  conspicuum  pondera  sentit  ehur. 
Colla  rudes  operum  praebent  fenenda  iuvenci 

Quos  aluit  campis  herba  Falisca  suis. 
85     luppiter  arce  sua  totum  cum  spectat  in  orbem, 

Nil  nisi  Romanum  quod  tueatur  habet. 
Salve,  laeta  dies,  meliorque  revertere  semper, 

A  populo  rerurn  digna  potente  coli. 
89  Quem  tamen  esse  deum  te  dicam,  lane  biformisf 
In  hac  particula  distichon  85.  86  quia  nec  superiori  narrationi  adnecti  posse  neque 
cum  insequentibus  versibus  in  unam  orationem  coire  videbatur  mirum  non  est  doctos 
homines  non  suo  loco  coUocatum  existimasse.  Quorum  A.  Riesius  traiiciendos  esse 
versus  affirmat,  addita  incerta  opinione  'fortasse  post  282.'  Sed  ei  loco  quid  hi 
duo  versus  adlaturi  sint  aut  qua  ratione  cum  ista  parte  melius  iungantur  nec  ipsc 
declarat  neque  nos  satis  intelligere  fatemur.  In  proxima  vicinia  transponendis  ver- 
sibus  locum  quaesivit  C.  Schenkelius  qui  duo  disticha  inverso  ordine  se  excipere 
maluit. 

87     Salve,  laeta  dies,  meliorque  revertere  semper, 

A  populo  rerum  digna  potente  coli. 
85     luppiter  arce  sua  totum  cum  spectat  in  orbem, 

Nil  nisi  Romanum  quod  tueatur  habet. 
Qua  re  veremur  ne  vir  doctus  hoc  assecutus  sit  ut  distichi  fides  labefactetur  magis 
quam  stabiliatur,  quod  quidem  eo  loco  cui  attribuit  mirum  in  modum  flaccescere  in- 
cipit  utpote  orationi  optime  conclusae  inutiliter  et  ex  supervacuo  adiectum.  Quos 
contra  Hermannus  Peter,  meritissimus  horum  librorum  interpres,  ita  disputavit  ut  ordine 
versuum  non  temptato  offensionem  quae  esset  in  illo  disticho  explicandi  via  toUere 
conaretur.  Illa  enim  de  love  orbem  terrarum  contemplante  ne  ab  antecedenti  oratione 
seiuncta  stare  crederentur,  hoc  nos  intelligere  iussit,  lovem  ipsa  quam  poeta  descri- 
beret  sollemnitate  erigi  et  ad  has  res  quae  agerentur  converti,  itaque  fieri  ut  in 
orbem  ex  arce  sua  spectaret:  nam  sic  Ovidii  verba  reddidit  '^Wie  nun  durch  das 
feierliche  Opfer  aufmerksam  gemacht  \Iuppiter^  von  seiner  arx  den  Blick  aufrichtet 
und  den  Erdkreis  iibei^schaut,  sieht  er  dort  alles  romisch^  Cui  opinioni  docti  hominis 
nos  aegre  ferimus  quod  assentiri  non  possumus;  qui  nobis  videtur  quae  cupiat  in 
verbis  inesse  inferre  magis  interpretando  quam  quae  scripta  sunt  sic  ut  par  est  ex- 
plicare.  Ut  enim  largiamur  Ovidium  eam  quam  ille  voluit  sententiam  exprimere  verbis 
potuisse,  tamen  ut  nunc  res  est,  quam  credibiliter  statuitur  hoc  poetae  consilium  fuisse 
quod  ipse  nuUa  parte  patefaciendum  curavit.  Itaque  si  recte  interpretari  verba  volu- 
mus,  fatendum  est  haec  universe  dici  neque  pendere  a  praemissa  descriptione  et  hoc 
sentire   poetam,   lovem   quotiescumque   spectet  in   orbem  nil  nisi  Romanum   videre. 

Quodsi  cum  hac  sententia  distichon  suam  sedem  tueri  non  potest,  abiiciendum  potius 
est  aut  loco  movendum  quam  prava  interpretatione  a  suosensu  detorquendum.  Sed 
nos  dum  poetae  mentem  inquirimus  qua  hoc  quod  affirmat  imperium  Romanum  totum 
terrarum  orbem  amplecti  seorsum  a  festi  diei  expositlone  interposuerit,  hoc  intelligi- 
mus,  transitum  parari  hoc  modo  ad  proximi  distichi  sententiam,  qua  descripta  lani 
sollemnitas  graviter  admodum  finitur.  Cum  cnim  hunc  diem  festum  ita  salutet  ut 
eum  dignum  esse  dicat  qui  a  populo  rerum  potente  colatur,  hoc  ut  habeat  quo  nitatur, 
quasi  love  teste  confirmat  ante,  esse  populum  Romanum  rerum  h.  e.  terrarum  orbis 
potentem,  Ita  si  recte  intimum  duorum  distichorum  tenorem  explicamus,  apparet  pri- 
mum,  ordinem  eorum  nisi  cum  gravissimo  detrimento  orationis  inverti  non  posse, 
deinde  nihil  desiderari  quo  prius  distichon,  quod  tantum  alterius  causa  praemissum 
est,  etiam  superiori  narrationi,  quae  et  ipsa  plena  est  et  absoluta,  adnectatur.  Hoc 
tamen  agnoscitur,  poetam,  quoniam  illa  quae  dicit  de  populo  Romano  terrarum  do- 
mino  non  uno  modo  eflferri  poterant,  velut  in  Tristium  libro  primo  5,  69  scribit 

Sed  quae  de  aeptem  totum  circumspicit  orbem 
Montibus,  imperii  Roma  deumque  locus; 
similiter  in  tertio  7,  51 

Dumque  suis  septem  victrix  de  montibus  orbem 
Prospiciet  domitum  Martia  Roma,  legar, 
nunc  quod  lovem  et  lovis  arcem  in  ea  causa  commemorat,  scite  ex  sollemnitate  ipsa 
quam  describit,  quae  in  Capitolio  celebratur,  orationis  colorem  duxisse. 

Haec  quae  disputavimus  quamquam  ipsa  per  se  satis  constare  videbuntur, 
ei  quidem  qui  suo  sensu  in  mentem  poetae  sese  insinuare  animum  inducat,  tamen 
non  desunt,  quibus  facilius  fides  haberi  solet,  ex  iisdem  libris  petita  similiter  com- 
positae  orationis  exempla.  Quorum  primum  est  quod  item  in  primo  legitur  a  versu 
283,  ubi,  posteaquam  lanus  interroganti  poetae  cur  pace  lateat,  armis  autem  motis 
recludatur,  respondit 

Ut  populo  reditus  pateant  ad  hella  profecto, 
280  Tota  patet  dempta  ianua  nostra  sera. 

Pace  fores  obdo,  ne  qua  discedere  possit: 
Caesareoque  diu  noniine  clusus  ero, 
hic  ita  pergit  de  lano  verba  facere. 

Dixit  et  attollens  oculos  diversa  videntes 
Aspexit,  toto  quidquid  in  orbe  fuit: 
285     Pax  erat,  et  vestri,   Germanice,  causa  triumphi, 
Tradiderat  famulas  iam  tibi  Rhenus  aquas. 
lane,  fac  aeternos  pacem  pacisque  ministros 
Neve  suum,  praesta,  deserat  auctor  opus. 
Quod  tamen  ea;  ipsis  licuit  mihi  discere  fastis, 
290  Sacravere  patres  hac  duo  templa  die. 


6 

His  versibus  illud  non  prohibet  quominus  in  nostra  quaestione  utamur,  quod  inde 
a  283,  quia  Germanicum  Germanicique  res  gestas  laudant,  in  retractatione  operis 
Germanici  causa  instituta  additi  sunt:  in  compositionis  genere  vel  leviter  attendenti 
non  potest  non  insignis  quaedam  similitudo  apparere.  Ut  enim  illic  lovem,  sic  nunc 
lanum  orbem  terrarum  intuentem,  ut  illum  nil  nisi  Romanum,  sic  hunc  nusquam  nou 
pacem  aspicieutem  facit;  et  haec  illic  salutatio  soUemnis  diei,  hic  preces  de  conser- 
vanda  pace  excipiunt.  Nam  hoc  perspicuum  esse  potest,  ea  quae  de  lano  orbem 
respiciente  dicantur  propter  preces  dici  cum  pondere  subiectas,  quae  illis  non  prae- 
missis  ne  sequi  quidem  poterant.  Quare  hac  similitudine  confirmati  retinemus  hoc 
quod  diximus,  ex  illo  quoque  distichorum  pari  prius  ad  alterum  relatum  eandem 
praeparandi  vim  habere  neque  aut  abesse  aut  alio  quo  loco  poni  potuisse.  Simul 
eodem  exemplo  cognoscitur,  quo  modo  poeta,  si  hoc  agebat,  illa  de  love  quae  dixit 
imperium  Romanum  aspiciente  cum  festi  diei  descriptione  connectere  potuerit:  nunc 
quoniam  ibi  nihil  eorum  legitur,  eo  confidentius  asseverare  licet  hoc  eum  noluisse. 
Neque  hoc  vituperandum  est  aut  ista  similitudine  eo  abutendum  ut  negetur  verum 
esse  quod  probavimus  extrema  duo  disticha  inter  se  artissime  connexa  ab  iis  quae 
praecedunt  secreta  stare;  id  quod  apte  fieri  potuisse  ipsa  quam  declaravimus  disti- 
chorum  ratio  patefacit.  Denique  vel  eo  nomine  haec  inter  se  sirailia  sunt  quod  inter- 
posita  sive  salute  sive  precibus  per  tamen  particulam  disputationis  cursus  repetitur, 
V.  89  Quem  tamen  esse  deum  te  dicam,  Iane\  289  Qtiod  tamen  ejc  ipsis  licuit  mihi 
discere  fastis  — ;  cuius  particulae  vim  saepe  eodem  consilio  apud  alios  quoque  po- 
sitae  Petri  adnotatio  ad  v.  289  nisi  fallimur  non  recte  significavit. 
Sed  adscribimus  alia  exempla. 
5,  375  de  Flora  postquam  ad  omnia  quae  voluit  poeta  respondit 
Omnia  finierat:  tenues  secessit  in  auras. 

Mansit  odor:  posses  scire  fuisse  deam. 
Floreat  ut  toto  carmen  Nasonis  in  aevo, 
Sparge,  precor,   donis  pectora  nostra  tuis. 
f),  595         Rite  deo  templumque  datum  nomenque  bis  ulto 
Et  meritus  voti  debita  solvit  honor. 
Sollemnes  ludos  circo  celebrate,  Quirites. 
Non  visa  est  fortem  scaena  decere  deum. 
4,  857     Remo  sepulto 

JJrbs  oritur,  quis  tunc  hoc  ulli  credere  posset, 

Victorem  terris  impositura  pedem. 
Cuncta  regas  et  sis  magno  sub  Caesare  semper 

Saepe  etiam  plures  nominis  huius  habe; 
Et  quotiens  steteris  domito  sublimis  in  orbe, 
Omnia  sint  humeris  inferiora  tuis. 


4,  949     Aufer   Vesta  diem.  cognati   Vesta  recepta  est 
Limine.   sic  iusti  constituere  patres. 
Phoebus  habet  partem,   Vestae  pars  altera  cessit, 

Quod  superest  illis,  tertius  ipse  tenet. 
State  Palatinae  laurus  praetextaque  quercu 
Stet  domus:  aeternos  tres  habet  una  deos. 
Haec  exempla,  cx  quibus  tantum  dedimus  quantum  satis  erat  ad  significandum  quod 
volumus  sed  quae  qui  penitus  diiudicare  velit  suo  teuore  inspiciat  necesse  est,  haec 
igitur  exempla  qui  cum  cura  perspexerit,  intelliget  Ovidium  in  partibus  operis  sui 
artificiosam  quandam  concludendi  rationem  sectari  sed  ita  ut  extremis  praemittat 
quae  illis  pro  fundamento  esse  possint.  Atque  hoc  est  illud  componendi  genus  quo 
declarato  putabamus  vindicari  posse  locum  a  quo  disceptando  disputatio  nostra  initium 
fecit.  Quid  enim,  ut  hoc  utamur,  illi  similius  esse  potest  quam  haec  ultima  quae 
attulimus,  quibus  apparet  tres  partes  domus  describi  v.  951.  952,  ut  habeat  poeta  quod 
addat  precibus  Stet  domus:  aeternos  tres  habet  una  deos.  Vel  exemplo  paenultimo  quis 
non  videt  poetam  finita  rerum  memoria  summam  complecti  sententia  Urbs  oritur . . 
victorem  terris  impositura  pedem.,  quo  commodius  huic  subiiciantur  preces.  Quae 
quod  habent  861  s.  Et  quotiens  steteris  domito  sublimis  in  orbe .,  Omnia  sint  humeris 
inferiora  tuis  manifestum  est  poetam  redire  ad  eam  quam  aute  posuit  praeclaram 
Urbis  imaginem  victorem  terris  impositurae  pedem  eamque  repetitam  absolvere.  Ut 
paene  incredibile  videatur,  hoc  extremum  distichon,  quo  nihil  magis  Ovidianum  esse 
potest,  interpretes  vituperare  aut  criticos  ab  Ovidio  abiudicare. 

Sed  his  exemplis  si  quid  forte  profecisse  existimabimur  uti  licebit  et  maxime 
extremo  ex  iis  ad  tutandum  locum  alterum  Fastorum  quem  plerique  omnes  interpo- 
latrici  manu  auctum  esse  clamant. 

2.     In  extremo  libro  sexto  Clio  refert  hoc  praeconium  Marciae  a  v.  801 
Sic  ego.    sic  Clio.    Clan  monumenta  Philippi 

Aspicis,  unde  trahit  Marcia  casta  genus, 
Marcia,  sacrifco  deductum  nomen  ab  Anco, 
In  qua  par  facies  nobilitate  sua. 
805     Par  animo  quoque  forma  suo  respondet.    in  illa 
Et  genus  et  facies  ingeniumque  simul. 
Nec  quod  laudamus  formam,  tu  turpe  putaris: 
Laudamus  magnas  hac  quoque  parte  deas. 
In  his  versibus  explicandis  proficiscimur  a  verbis  (804)  In  qua  par  facies  nobilitate 
sua.    Quae  Petrus  ita  accipit  ut  ad  par,  ne  quis  cum  ablativo  nominis  coniungi  censeat, 
dativum  Anco  audiri  velit:   in  qua  facies  nobilitate  sua  Anco  par  fuit.    Eandemque 
explicandi  rationem  simillimis  verbis  adhibuit  quae  in  quarto  leguntur  306 

Claudia  Quinta  genus  Clauso  referebat  ab  alto, 
Nec  facies  impar  nobilitate  fuit. 

Scilicet  non  impar  Clauso  intelligi  iubet,  ut  facies  Claudiae  non  minus  nobilis  quam 
Atti  Clausi  facies  fuisse  dicatur.  Miramur  docto  interpreti  hanc  sententiam  iure  vitu- 
peratam  ab  aliis  etiamnuuc  probari.  Quid  enim  faciei  Marciae  vel  Ciaudiae  cum 
Anci  facie  aut  Clausi?  Immo  dubium  esse  non  potest  quin  tam  Marciae  quam  Clau- 
diae  forma  cum  earundem  nobilitate  generis  contendatur,  a  qua  laudanda  poeta  in 
utraque  orsus  est:  Marcia  ab  Anco  nomen  ducit;  Claudia  a  Clauso  genus  refert:  et 
huic  earum  nobilitati  nominis  aequa  erat  utriusque  facies  vel  forma.  Et  sic  solet 
Ovidius  quae  sunt  comparabilia  inter  se  comparare,  velut  in  epistola  ex  Ponto  libri 
tertii  tertia  v.  99 

Conveniens  animo  genus  est  tibi:  nobile  namque 
100  Pectus  et  Herculeae  simplicitatis  habes.   —  — 

103     Mens  tua  sublimis  supra  genus  eminet  ipsum, 
Grandius  ingenio  nec  tibi  nomen  inest 
et  in  iisdem  epistolis  1,  2,  2 

Maxime,  qui  tanti  mensuram  nominis  imples 
Et  geminas  animi  nohilitate  genus. 
Quod  vero  par  cum  sexto  casu  norainis,  non  tertio  coniunctum  est,  Arusiani  Messii 
testimonium  nemo  ignorat  qui  hoc  ipsum  testatur  cum  ita  scribit  in  Keilii  Gramma- 
ticis  Latinis  VII  p.  500  'par  his.  Cic.  pro  Cluentio  "ingenio  et  virtute  par  his  quos 
ante  memoravi."  par  hac  re.  Sal.  hist.  IIII  "scalas  pares  moenium  altitudine."  par 
cum  his.  Sal.  lug.  "parem  cum  liberis  tuis  regnique  participem  fecisti".'  Quo  magis 
duplici  exemplo  Ovidiano  cedendum  est:  in  qua  par  facies  nobilitate  sua;  nec  facies 
impar  nobilitate  fuit.  Quae  qui  contulerit,  non  potest  non  fateri  hariolatum  esse 
Merkelium  cum  altero  loco  in  qua  pars  facies  nobilitate  sua  est  ederet,  alterum  in- 
temptatum  relinqueret.  Qui  vir  acutus  qua  erat  ingenii  perversitate  ab  omni  simpli- 
citate  sentiendi  aliena  nimis  saepe  sanae  rationi  repugnantia  legentibus  ingerit.  Sed 
accedit  tertium  exemplum  2,  758 

Et  facies  animo  dignaque  parque  fuit, 
ambiguum  illud  quidera  sed  quod  nihil  impedit  quominus  ad  istorum   normam  acci- 
piamus;   quamquam   apertum   est  animo   ablativum  non  eandem  vim   ad  digna  et  ad 
par  relatum  habere. 

Redimus  illuc:   nam  quae  sequuntur 

Par  aniino  quoque  forma  suo  respondet.    in  illa 
Et  genus  et  facies  ingeniumque  simul 
gravissimas    turbas    excitaverunt.      Praeeuntibus    enim    lano    Broukhusio,    lohanne 
Schradero,   viris  eximiis,   cum  Merkelio  Petri  editio  hoc  distichon  uncis  circumscrip- 
tum    ut    spurium    notavit.     Neque    negamus    omissis   duobus    versibus    quae    restant 
tolerari  posse. 

unde  trahit  Marcia  casta  genus, 

Marcia,  sacrifico  deductum  nomen  ab  Anco, 


804  In  qua  par  facies  nobilitate  sua. 

807  Nec  quod  laudamus  formam,  tu  turpe  ptitaris: 
Laudamus  magnas  hac  quoque  parte  deas. 
Quamquam  quod  laudatam  faciem  continuo  excipit  excusatio  eius  laudis  Nec  quod 
laudamus  formam,  cui  rei  multum  tribuit  in  sua  causa  Petri  iudicium,  veremur  ne 
subtilius  explorata  oratione  secus  sentiendum  sit.  Sed  tamen  illa  tolerabilia  esse 
concedimus:  ferri  vero  non  posse  arbitramur  quod  similibus  rationibus  ductus  W. 
Gilbertus  (in  Fleckeiseni  annalibus  a.  1878  p.  784)  commentus  est,  qui  non  illud 
distichon  sed  versus  804.  805  exstirpandos  ratus  hanc  orationem  (nam  talia  ut  saepe 
dicimus  oculis  animoque  subiicienda  sunt) 

unde  trahit  Marcia  casta  genus, 

803     Marcia,  sacrijico  deductum  nomen  ah  Anco 

806  Et  yenus  et  facies  ingeniumque  simul 

peritissimo  poetae  obtrudere  non  dubitavit:  qui  quidem  sensit  ipse,  neque  sensum 
verissimum  confutare  debebat,  faciem  ingeniumque  a  deductum  participio  pendere  non 
posse,  illud  non  sensit,  nomen  et  genus  prave  uno  ordine  recenseri:  quo  enim  dis- 
crimine  duo  nomina  distingui  putavit  nullum  est,  neque  iis  nisi  varietatem  orationis 
quaeri  vel  illa  docere  possunt  quae  supra  de  epistolis  ex  Ponto  attulimus.  Scd  Petri 
ad-iit](fig  quibus  argumentis  nitatur  inquirendum  est.  Qui  primum  Gilberto  assentiens 
vituperavit  verba  par  animo  quoque  forma  suo  respondet;  quia  enim  de  facie  vel 
forma  poeta  loqui  coepisset,  non  animo  quoque  formam  sed  formae  animtim  quoque 
parem  respondere  dicendum  fuisse.  Quibus  non  hoc  obiiciemus,  apud  veteres  tam 
Graecos  quam  Romanos  in  iis  quae  inter  se  contenduntur  saepe  variari  oratione, 
ut  cum  hoc  illi  simile  fuisse  dicendum  fuerit,  illud  huic  esse  simile  dicatur:  de  quo 
genere  quod  saepe  multis  nostratium  cogitandi  more  deceptis  offensioni  fuit,  alibi 
plura  congessimus;  eodemque  modo  Ovidius  ipse  versu  supra  citato  ex  Ponto  3,  3,  99 
scribit  Conveniens  animo  genus  est  tibi:  nobile  namque  pectus  .  .  hahes,  ubi  exspec- 
tari  poterat  contra  generi  animum  convenientem  esse  dici,  quoniam  de  animo  deinceps, 
non  de  genere  agitur.  Sed  ea  nos  ratione  nunc  non  utimur,  qui  sic  putamus  Ovi- 
dium  optime  sententias  suas  conformasse,  nihil  ut  excusationis  indigeat.  Etenim  duplici 
faciei  comparatione  instituta  cum  primum  faciem  sive  formam  Marciae  parem  esse 
cum  nobilitate  generis,  a  cuius  laude  exorsus  est,  deinde  cum  animo  quoque  eius 
et  ingenio  formam  faciemvc  parem  esse  dicat,  aequabilitatem  quandam  orationis  asse- 
cutus  est  in  qua  non  est  quod  reprehendatur  aut  offendat.  Porro  iidem  viri  docti 
consentientes  tautologiae  molestiam  increpant,  qua  his  pauculis  versibus  pulchritudo 
ter,  bis  fa/:ie  semel  forma  appellata,  legentibus  inculcetur.  Qui  nomina  videntur 
numerasse,  sententiarum  conformationem  minus  attendisse,  qua  tamen  nascitur  ea  quam 
vituperandam  ducunt  earundem  vocum  iterationem.  Etenim  primum  poeta /aci«m  du- 
pliciter  et  cum  generis  nobilitate  et  cum  animi  ingeniique  dotibus  comparandam  dicit, 
deinde   haec  tria,   formam  nobilitatem  ingenium,   quae   simul  inesse  in  Marcia  vult, 

coUigit  unaque  sententia  reponit:  in  illa  Et  genus  et  facies  ingeniumqtie  siniul. 
Ubi  hic  reprehensioni  locus  est?  Quin  quod  exposita  sententia  rursus  refertur,  vel 
maxime  Ovidiani  moris  est,   quem  cum  multa  ostendant,  velut  quae  4,  543  leguntur 

Tota  domus  laeta  est,  hoc  est  materque  paterque 
Nataque.    tres  illi  tota  fuere  domus, 
tum  exemplum  in  extrerao  capite  prinio  positum,  unde  nobis  aliquid  subsidii  in  defen- 
dendo  hoc  loco  fore  praediximus. 

Aufer   Vesta  diem.  cogtiuti   Vesta  recepta  est 

Limine.  sic  iusti  constituere  patres. 
Phoebus  habet  jjartem,    Vestae  pars  altera  cessit, 

Quod  superest  illis,  tertius  ipse  tenet. 
State  Palatinae  laurus  praetextaque  quercu 
Stet  domus:  aeternos  tres  habet  itna  deos. 
Laudata  autem  tribus  partibus  Marcia  quod  praedicatam  faciem  excusaturus  poeta  in 
hunc  modum  orationem  continuat  nec  quod  laudamus  formani,  tu  turpe  putaris  cet., 
hoc  genus  redeundi  interposito  disticho  aliquanto  aptius  fuisse  sentimus  quam  eodem 
omisso  si  haec  illis  in  qua  par  facies  nobilitate  sua  continuo  subiicerentur.    Denique 
quoniam  de  internoscendo  Ovidio   et   interpolatore   agitur,    non   negligendum   est  in- 
signe  variandi  studium,   Ovidio    inprimis  dignum,   quo  forma  et  facies,  animus  et  in- 
genium,  nomen,  genus,  7iobilitas  inter  se  miscentur  et  permutantur. 

3.    De  Fabiorum  interitu  quae  narrat  Ovidius  in  secundo  Petrus  ita  edenda 
curavit. 

195     Haec  fuit  illa  dies,  in  qua    Veientibus  armis 
Ter  centum  Fabii  ter  cecidere  duo. 
Una  domus  vires  et  onus  susceperat  urbis: 

Sumunt  gentiles  arma  professa  manus. 
Egreditur  castris  miles  gene7'osus  ab  isdem, 
200         E  quis  dux  fieQ'i  quilibet  aptus  erat. 

Carmentis  portae  dextro  est  via  proxima  iano. 
Ire  per  hanc  noli,  quisquis  es:  omen  habet. 
205     Ut  celeri  passu  Cremeram  tetigere  rapacem 
(Turbidus  hlbernis  ille  fluebat  aquis). 
Castra  loco  ponunt  — 
Multa   sunt   in   his   versibus   quae   etiamnunc   interpretis    curam    requirere    videntur, 
velut  quod  Petrus  ad  v.  199  adnotat  castris  ab  isdem  esse  'ab  eadem  domo',  vix  cen- 
semus  probari  posse:  quippe  haec  est  sententia  quam  habet  distichon  praecedens  Una 
domus  vires  et  onus  susceperat  urbis.    Sed  quoniam  dux  et  miles  inter  se  opponuntur, 
hac  figurata  oratione  (neque  enim  proprie  dicuntur  egredi  e  castris,  quae  vulgaris  est 
loquendi  ratio  de   militibus    in   pugnam   proficiscentibus)  hoc   dici   videtur   generosos 
illos   pari   gradu   et  condicione   milites  fuisse,    quamquam    quilibet  eorum   dux  esse 

potucrit.     Sed  haec  et  alia  praetermittimus:  illud  unum  agimus  ut  quae  Ovidius  de 
via  refert  quam  Fabii  iDgressi  sint,   si  fieri  possit,   rectius  constituantur.    Qui  quod 
ita  scribit  Carmentis  portae  dextro   est  via  proxima  iano,   iis  assentiendum  ducimus, 
qui  viam  dici  volunt  quae  dextro  iano  h.  e.  dextro  fornice  portae  Carmentalis  fuerit, 
idque  liquido  confirmari  putant  simili  memoria  Livii.    Eo  enim  auctore  Ovidium  in 
Fastis  usum  esse  C.  Schenkelius  ita  probavit  ut  refragari  non  liceat;  neque  erat  quod 
Madvigius  in  Emendationibus  Livianis  (ed.  II.)  p.  78  n.  cum  in  una  re  eiusdem  narra- 
tionis  Ovidium  cum  Livio  conspirantem  indicaret,   dubius  quaereret  Ovidiusne  sua  a 
Livio  haberet  an  uterque  ab  aliquo  antiquiore.    Livius  igitur  cum  tradat  2,  49,  8  In- 
felici  via  dextro  iano  portae  Carmentalis  profecti  ad  Cremeram  flumen  perveniunt,  nunc 
quoque  haud  obscurum  est  unde  sua  hauserit  Ovidius,  et  utrumque  eadem  vi  et  sen- 
tentia  ianum  fornicem  dicere.    Nihilominus  fuerunt  qui  haec  quae  simplicitas  suadebat 
aspernati  alia  et  impeditiora  anquirerent,  H.  lordanus  inprimis,    qui  in  Topographia 
Urbis  (1,  1  p,  239  n.  cf.  Herm.  4,  234)  de  ea  re  verba  fecit;  similiter  H.Wintherus  De 
Fastis  Verrii  ab  Ovidio  adhibitis  (Berol.  1885)  p.  50  s.    Qui  Festi  testimonio  ducti,  haec 
tradentis  p.285  M.  396  Th.  religioni  est  quibusdam  porta  Carmentali  egi^edi  et  in  aede  lani 
quae  est  extra  eam  senatum  haberi,  quod  ea  egressi  sex  et  trecenti  Fabii  apud  Cremeram 
omnes  interfecti  sunt,   cum  in  aede  lani  s.  c.  factum  esset  uti  proficiscerentur ,  lanum 
et  lani   aedem   immiscentes,   cum   apud  Livium   dextro  lano  interpretarentur  infelici 
via  ita  ut  lanus  dexter  esset*),  apud  Ovidium  dextra  scribi  mallent  ut  esset  dextra 
via  proxima  lano,  quae  aperta  erant  mirum  in  modum  obscurarunt.    Haec  singillatim 
persequi  a  nostro  consilio  alienum  est  nec  lani  memoriam  cum  porta  Carmentali  et 
Fabiis   mixtam   ab   origine  ducere   conamur.    Hoc  dicimus  Livii  Ovidiique  consensu 
standum  esse  et  misso  lano  lanique  templo  apud  utrumque  dextro  iano  portae  Car- 
mentis  sive  Carmentalis  retinendum   et   utrobique   dextrum  fornicem  eius  portae  esse 
intelligendum.    Neque  ab  ea  nos  sententia  deflecti  patimur  difficultate  quadam  quam 
parit  proxima,    qua   illi   moti  videntur  qui  proxima  lano  scribi  et  coniungi  mallent. 
Atqui  Petrus,  qui  de  dextro  iano  recte  iudicavit,  proximam  viam  dici  proximam  ad 
Cremeram  scribit:  quod  quam  vere  posuerit,  non  levis  dubitatio  est  propterea  quod 
nec  ante  Cremera  appellata  est  et  paulo  post  (205)  nominatur  ita  ut  ante  nec  memo- 
rata  neque  cogitata  fuisse  videatur.    Paulo  fortasse  probabiiius    ex    Veientibus  armis 
quae  v.  195  dicuntur  ad  proxima  universe  audiatur  significatio  loci  quo  cum  Veien- 
tibus   castra  conferenda   fueriut.    Quamquam   vel    sic   epitheton   pendere   dicas;    tota 
autem  oratio  penitus  excussa  fallimur  aut  alio  ducit.    Qui  enim  ita  loquitur 

Carmentis  portae  dextro  est  via  proxima  iano: 
Ire  per  hanc  noli,  quisquis  es:  omen  habet 
is  duas  sententias  in  unum  complecti  videtur  ut  admoneat  eum  quemcumque  appellat, 
si  proxima  via  sit  dextro  iano  portae  Carmentis,  ne  per  hanc  viam  utpote  mali  ominis 


*)  Vide  0.  Bichterum  haec  lordaui  refutantem  in  Herm.  17  p.  427. 

ire  velit.  Neque  enim  est  quod  per  hunc  legamus  ut  pronomen  ad  ianum  referatur 
sed  per  kanc  viam  interpretamur  scilicet  eam  quae  dextro  iano  ducat,  quemadmodum 
alibi  loquitur  Ovidius,  6,  604  ibat  per  medias  alta  feroxque  vias*);  omen  autem  habere 
nihil  interest  utrum  ire  dicatur  an  via.  Sed  in  hac  conformatione  orationis  statim 
percipitur  proxima  planam  et  ad  hanc  rem  quae  agitur  appositam  significationem 
habere.  Quod  vero  ex  duabus  sententiis  priorera,  non  addita  particula  condicionali, 
protasis  loco  esse  volumus,  vix  est  quod  dedila  opera  vindicemus:  adeo  frequens  est 
hoc  genus  apud  hunc  potissimum  poetam;  cuius  pauca  afferimus  ex  Fastis  prompta. 

3,  765     Cur  anvs  hoc  faciat  quaeris:  vinosior  aetas 
Haec  est; 

6,  551     Cur  vetet  ancillas  accedere  quaeritis:  odit^ 
Princijjiumque  odii  si  sinat  illa  canam. 

6,  283     Cvr  sit  virginibus  quaeris  dea  culta  ministris: 
Inveniam  causas  hac  quoque  parte  suas. 
(cf.  1,  219;  5,  526;  Metam.  2,  512.) 

2,  283     Cur  igitur  currant  et  cur  (sic  currere  mos  estj 

Nuda  ferant  posita  corpora  veste  rogas: 
Ipse  deus  velox  discurrere  gaudet   — 
6,  169     Pinguia  cur  illis  gustentur  larda  calendis 

Mixtaque  cum  calido  sit  faba  farre  rogas: 
Prisca  dea  est  aliturqve  cibis  — 
Sed  in  his  omnibus  quod   vulgo   interrogationem    designant,    quamquam   non  vitupc- 
ramus,   tamen   ea  vera  harum   sententiarum  natura  non   est:   haec  enim   quae   dicit 
quaeris,    quaeritis,   rogas  non  differunt  ab  eo  quod  alibi  eundem  in  sensum  ponitur 
si  quaeris 

3,  183     Quae  fuerit  nostri,  si  quaeris,  regia  nati, 

Aspice  de  canna  straminibusque  domum. 

6,  212  Si  titidum  quaeris,   Sulla  probavit  opus. 

6,  767      Tempora  si  veteris  quaeris  temeraria  damni, 

Quintus  ab  extremo  mense  bis  ille  dies. 

Eandemque  rationem  prae  se  ferunt,  in  quibus  tamen  nemo  interrogationem  notat, 

6,  113     Huic  aliquis  iuvenum  dixisset  amantia  verba: 

Reddebat  tales  protinus  illa  sonos. 
(cf.  4,  487.) 


*)  Idem  4,  186  cervice  feretur  Urbis  per  medias  exululata  vias;  2,  553;  2,  221  per  sata  perquc 
vias  fertur:  Trist.  5,  7,  14  per  medias  in  eijuis  itijue  reditque  vias.  Ut  in  discrepantia  codicnm  ambiguum 
videatur  in  Fastis  1,  122  utrum  haec  poetae  tribuas 

Cum  lihuit  pacem  placidis  emittere  tectisj 
Libera  per  tutas  ambulat  illa  vias 
an   quod  Petrns   cnm  aliis  praefert  Libera  perpetnas  ambulat  illa  vias,   iu  qno  perpetuas  qnam  vim 
babere  dicas  incertum. 

5,  321     Florebant  oleae:  venti  nocuere  proterci; 

Florebant  aegetes:  grandine  laesa  Ceres; 
In  spe  vitis  erat:  caelum  nigrescit  ab  austris. 
Quae  qui   contulerit   cuin  5,  263 — 265  si  bene  fioruerint  segetes,   erit  area  dives  cet. 
illorum  orationem  recte  aestimabit.    Adde 

1,  315     Institerint  nonae:  missi  tibi  nubibus  atris 

Signa  dabunt  imbres  — 

2,  453     Orta  dies  fuerit:  tu  desine  credere  ventis. 

Ad  horum  igitur   exemplorum   similitudinem  si  distichi  illius    orationem  probabiliter 
constituimus 

Carmentis  portae  dextro  est  via  proxima  iano: 
Ire  per  hanc  noli,  quisquis  es:  omen  habet, 
intelligimus  poetam  hac  lepida  forma,  cum  nescio  quem  quasi  per  sermonem  appellat, 
viam  istam  quae  dextro  iano  portae  Carmentalis  ducat  describere  ab  eaque  via  in- 
eunda  quippe  male  ominata  dehortari  velle.  Sed  iam  quaerimus  quid  Ovidio  consilii 
fuerit  haec  exponenti,  qui  has  res  videlicet  non  ipsas  suapte  causa  retulisse  censendus 
est.  Et  tamen,  si  revera,  quemadmodum  est  in  Petri  exemplari,  hoc  distichon  ex- 
cipiebatur  ab  illo  versu 

Ut  celeri  passu  Cremeram  tetigere  rapacem, 
frustra  circumspicias,  quid  moverit  eum,  ut  portam  Carmentalem  vel  viam  istam  quam 
describit  portae  Carmentalis  mali  ominis  esse  et  vitandam  diceret.  Si  hoc  volebat 
Ovidius  quod  Livio  auctore  constabat,  Fabios  illa  via  exiisse,  certe  hac  (via)  ut  Cre- 
meram  tetigei'e  dicturum  fuisse  credas  (cf.  2,  393),  quamquam  ut  verum  fateamur  ne 
eo  quidem  desiderium  legentis  satis  expleri  concedimus:  uunc  nihil  est,  quo  portae 
Carmentis  mentio  facta  cum  rei  gestae  expositione  connectatur  neque  credibile  esse 
aiimus  tam  laceram  et  interruptam  narrandi  seriem  integram  et  a  dexterrimo  poeta 
cui  omnia  suo  tenore  fluere  solent  profectam  esse*).  Quae  dura  miramur  erudito 
editori  probari  potuisse,  advertimus  ab  eo  duos  versus  qui  ibi  vulgo  legebantur  suo 
arbitratu  interceptos  esse.  Nam  plena  oratio  in  maiore  quidem  parte  codicum  servata 
et  antiquitus  vulgata  haec  est 

Carmentis  portae  dextro  est  via  proxima  iano: 
Ire  per  hanc  noli,  quisquis  es:  omen  habet. 

llla  fama  refert  Fabios  exisse  trecentos. 
Porta  vacat  culpa,  sed  tamen  omen  habet. 

Ut  celeri  passu  Cremeram  tetigere  rapacem  cet. 
Et  quis  non  sentit  his  additis  versibus  lucem  ex  tenebris  fulgere  et  ex  insana  ratione 
iam  prudens  auctoris  consilium  patere.    Non  iam  veros  esse  hos  duos  versus  diciraus, 

*)  Non  nescimus  Petrum  non  ita  raro  in  his  libris  poetae  negligentiam  incnsasse. 
Qnae  dum  diligenter  nt  par  fuit  exsequimur,  videbamur  nobis  quidem  nonnnmqaaui  intelligere, 
non  iustam  esse  reprehensioneni. 

sed  illud  affirmamus,  potuisse  exemplo  esse,  quo  modo  imperfecta  narratlo  absolvi 
apte  potuerit.  Quos  versus  qui  spurios  esse  sibi  persuaserant,  saltem  indicare  hiatum 
debebant,  quo  hiatu  similis  sententiae  distichon  haustum  esset.  Namque  haec  est 
Ovidii  consuetudo  ut  a  descriptione  loci  res  gestas  componere  ordiatur:  cuius  moris 
exeraplum  quod  propius  accedat  ad  nostrum  hoc  primum  ponimus  ex  Fastis  5,  673  s. 

Est  aqua  Mercurii  portae  vicina  Capenae: 
Si  iuvat  expertis  credere,  numen  hahet. 

Huc  venit  incinctus  tunicam  mercator  et  urna  .  .  haurit  aquam. 
Et  quamquam  hoc  genus  minime  ignotum  est,  quo  inde  ab  Homericis  carminibus 
nuUus  non  poetarum  sive  Graecorum  sive  Romanorum  usus  est,  de  quo  Schneide- 
winus  nonnulla  aflfert  in  Philologi  sui  primo  p.  380,  tamen  fortasse  non  inepte  egisse 
videbimur  quod  Fastorum  quidem  exempla  Ovidiana  collegiraus,  quorum  pleraque  ilio 
modo  regionem  descriptam  habent,  nonnulla  ceteroquin  eadem  ratione  composita, 
personam. 

1,  469     Orta  prior  luna,  de  se  si  creditur  ipsi, 

A  magno  tellus  Arcade  nomen  habet. 
Hic  fuit  Euander. 

2,  435     Monte  sub  Esquilio  viultis  iyicaeduus  annis 

Funonis  magnae  nomine  lucus  erat. 
Huc  uhi  venerunt  —  — 
2,  443     Augur  erat^  nomen  longis  intercidit  annis, 
Nuper  ab  Etrusca  venerat  exul  humo. 
Ille  caprum  mactat. 
2,  491     Est  locus.1  antiqui  Capreae  dixere  paludem: 
Forte  tuis  illic,   Romule,  iura  dabas. 

2,  679     Est  via,  quae  populum  Laurentes  ducit  in  agros, 
Quondam  Dardanio  regna  petita  duci. 
Illa  lanigeri  pecoris  tibi,   Termine,  jibris 
Sacra  videt  Jieri  sextus  ab  urbe  lapis. 

2,  703     Hortus   odoratis  suberat  cultissimus  herbis, 

Sectus  humum  nvo  lene  sonantis  aquae. 
Illic  Tarquinius  mandata  latentia  nati 
Accipit  —  — 

3,  263      Vallis  Aricinae  silva  praecinctus  opaca 

Est  lacus,  antiqua  religione  sacer. 
Hic  latet  Uippolytus  —  — 
3,  295     Lucus  Aventino  suberat  niger  ilicis  umbra, 
Quo  posses  viso  dicere  'numen  inest^. 
In  medio  gramen  —   — 

300  Huc  venit  et  fonti  rex  Numa  mactat  ovem. 

3,  567     Fertilis  est  Melite  iterili  vicina  Cosyrae 

Insula,  quam  Libyci  verberat  unda  freti. 
Hanc  petit. 
3,  581     Est  prope  piscosos  lapidosi  Crathidis  amnes 
Parvus  ager:  Caineren  incola  turba  rocat. 
Illuc  cursus  erat. 
3,  067     Orta  suburbanis  quaedam  fuit  Anna  Bovillis, 
Pauper,  sed  multae  sedulitatis  anus. 
IUa  levi  mitra  canos  redimita  capillos 
Fingebat  treinula  rustica  liba  manu. 

3,  799     Matre  satus   Terra,  inonstrum  mirabile,  taurus, 

Parte  sui  serpens  posteriore,  fuit. 
Hunc  triplici  muro  lucis  incluserat  atris  — 

4,  305     Claudia  Quinta  genus  Clauso  referebat  ab  alto 

Nec  facies  impar  nobilitate  fuit.  —   — 

313     Haec  ubi  castarum  processit  ab  agmine  matriim  — 
4,  337     Est  locus  in  Tiberim  qua  lubricus  influit  Alinn 
Et  nomen  magno  perdit  in  amne  minor. 
Illic  purpurea  canus  cum  veste  sacerdos  —  — 
4,  427       Valle  sub  umbrosa  locus  est  aspergine  multa 
Uvidus  ex  alto  desilientis  aquae. 

Tot  fuerant*)  illic  quot  habet  natura  colores  — 
Cf.  ibid.  419  ss. 

4,  491     Alta  iacet  vasti  super  ora  Typhoeos  Aefne, 

Cuius  anhelatis  ignibus  ardet  humus. 

lUic  accendit  geminas  pro  lampade  pinus. 

4,  495     Est  specus  exesi  structura  pumicis  asper^ 

Non  homini  regio,  non  adeunda  ferae: 

Quo  siiiiul  ac  venit  — 

4,  049     Silva  vetus  nullaque  diu  violata  securi 

Stabat,  Maenalio  sacra  relicta  deo   —    — 
liic  geminas  rex  Numa  mactat  oves. 


*)  Dnbitamns  quain  recte  Petrus  suberant  ediderit  pro  eo  quod  est  in  libris  fuerant.  Illnd 
quid  significet  ex  3,  295,  2,  703  cnm  Petri  adn.,  4,  570  cognoscitnr,  sed  in  hunc  locum  qnadrare 
non  videtur,  si  quidem  sententia  haec  est  'sub  umbrosa  Talle  locus  uvidus  est:  iu  eo  loco  uon 
suberant  sed  erant  tot  flores  quot  natura  habet.'  Pro  eraut  autem  saepe  apud  hunc  poetam  et  apud 
alios  fuerant  poni  solere  constat:  exempla  quaedam  affert  Merkelius  in  praef.  tertiae  edit.  ad  h.  I.; 
alia  Hauptius  ad  Metam.  3,  630  adscripsit  possumusqne  mnlta  addere. 

4,  683     Frigida  Carseolis  nec  olivis  apta  ferendis 

Terra,  «ed  ad  segetes  ingeniosus  ager. 
Hac  ego  Paelignos,  natalia  rura^  petebam. 

5,  149     Est  moles  natica  loco.  res  nomina  fecit: 

Appellant  Saxum  —    — 
153     Templa  patres  illic  oculos  exosa  viriles 
Leniter  acclini  conatituere  iugo. 
5,209     Est  mihi  fecundus  dotalibus  hortus  in  agris: 
Aura  fovet,  liquidae  fonte  rigatur  aquae. 
Hunc  meus  implevit  generoso  jiore  maritus. 

5,  707      Liber  ab  arboribus  locus  est,  apta  area  pugnae. 

Constiterant  illo,  nomen  Aphidna,  loco. 
0,  9     Est  nemus  arboribus  densum,  secretus  ab  onini 
Voce  locus,  si  non  obstreperetur  aquis. 
Hic  ego  quaerebam  — 
G,  105     Adiacet  antiquus  Tiberino  lucus  Helerni, 

Pontijices  illuc  nunc  quoque  saa'a  ferunt. 
Inde  sata  est  nymphe  — 
Cf.  G,  205  ss.,  219  ss. 

6,  477     Pontibus  et  magno  iuiicta  est  celeberrima  circo 

Area,  quae  posito  de  bove  nomen  habet. 
Ilac  ibi  luce  ferunt  Matutae  sacra  parenti. 
0,  495     Est  spatio  contracta  brevi,  freta  bina  repeUit 
Unaque  pulsatur  terra  duabus  aquis: 
Huc  venit  insanis  natum  complexa  lacertis. 
(),  GG9     Seroierat  quidam,  quantolibet  ordine  dignus, 
Tibure,  sed  longo  tenipore  liber  crat. 
Rure  dapes  parat  ille  suo  — 
Haec  exerapla  usus  Ovidiani  ex  uno  opere  excerpta  qui  cum  cura  consideraverit,  eo 
magis,  opinamur,  fatebitur,  fieri  non  potuisse,  quin  post  dcscriptam  viam  ominosam 
portae   Carmentalis  hac   via   Fabios   exiisse   aperte   memoraretur;   et   hoc   non   intel- 
lexisse  insigne  est  indicium  perversae  rationis  Merkelii  qui  princeps  fuit  expungendi 
distichi  ceterosque  sua  auctoritate  traxit. 

De  oratione  diximus  et  quid  ea  requireret:  nunc  agendum  est  de  auctoritate 
distichi  quod  habet  eam  sententiam  quam  necessariam  esse  declaravimus.  Libri  plerique 
exhibent  hos  duos  versus,  sed  iidem  desiderantur  in  principibus  duobus,  Petaviano 
sive  Keginensi  et  Ursiniano  (in  hoc  tamen  ma.  alt.  adiecti).  Qua  re  magnopere  eorum 
fides  debilitaretur,  nisi  et  causa  prompta  esset  quae  versus  istos  sua  sede  deiecisset, 
et  similes  errores  ne  alibi  quidem  ab  his  codicibus  abessent.  Etenim  cum  haec  disticha 
se  excipiant 

Carmentis  portae  dextro  est  via  proxima  iano: 
Ire  per  hanc  noli,  quisquis  ea:  omen  habet. 
Illa  fama  refert  Fahios  easisse  trecentos. 

Porta  vacat  culpa,  sed  tamen  omen  habet, 
nemo  non  videt,  propter  eundem  duorum  pentametrorum  exitum  accidisse  librario  ab 
altero  ad  alterum  omen  hahet  aberrante  ut  alterum   par   versuum  omitteretur.     Idem 
autem  genus  vitii  tam  in  Petaviano  codice  occurrit,  in  quo  3,  395  ss. 

Arma  movent  puynas.  pugna  est  aliena  maintis. 
396         Condita  cum  fuerint,  aptim  omen  erit. 
His  etiam  coniunx  apicati  sancta  Dialis 
Lucibus  inpexas  dehet  hahere  comas. 
Tertia  nox  dimensa  suos  uhi  moverit  ignes, 
400         Conditus  e  geminis  piscihus  alter  erit 
erit  forma  bis  in  extremo  versu  (396.  400)  posita  (nam  nihil  ad  hanc  rem  pertinet 
condita  et  conditus  in  iisdem  versibus  primis  coUocatum)  factum  est  ut  versus  397 — 400 
interciderent,   tertia   demum   manu  in  margine  adscripti  (cf.  Riesii  praef.  ad  h.  1.  et 
Petri  disp.  crit.  p.  7),  quam  in  Ursiniano,  qui  2,  279  ss.  cum  haec  vulgentur 

Transtulit  Euander  silvestna  numina  secum; 
280         Hic  uhi  nunc  urhs  est,  tum  locus  urhis  erat. 
Inde  deum  colimus  devectaque  sacra  Pelasgis; 
Flamen  ad  haec  prisco  more  Dialis  erat 
versus  281.  282  non  exhibet  ob  repetitum  exiguo  intervallo  ^ra<  praeteritos  (cf.  Petri 
disp.  crit.  p.  11);  in  utroque  autem  codice  ex  iis  quae  4,   135  ss.  leguntur 
135     Aurea  marmoreo  redimicula  solvite  collo, 
Demite  divitias:  iota  lavanda  dea  est. 
137     Aurea  siccato  redimicula  reddite  collo: 

Nunc  alii  flores,  nunc  nova  danda  rosa  est 
versus  136.  137  desiderantur  origine   erroris   manifesta:   neque  erat  quod  versus  qui 
in  paucis   quidem   sed  bonis   codicibus  servati  sunt  et  quorum  elegantia  Ovidianam 
artem  vel  maxime  decebat  in  suspicionem  falsi  vocarentur. 

Sed  hoc  quod  in  duos  libros  qui  optimi  habentur  cadere  videmus,  alios  quoque 
Fastorum  codices  occupavit;  velut  in  sexto 

Terra  pilae  similis,  nullo  fulcimine  nixa, 
270         Aere  subiecto  tam  grave  pendet  onus. 
Ipsa  volubilitas  libratum  sustinet  orbem, 

Quique  premat  partes,  angulus  omnis  ahest. 
Cumque  sit  in  media  rerum  regione  locata 
Et  tangat  nullum  plusve  minusve  latus: 
275     Ni  convexa  foret.,  parti  vicinior  esset, 

Nec  medium  terram  mundus  haberet  onus 

3 

Ursinianus  quidem  (nam  Petavianus  iam  5,  24  desinit)  habet  versus  cunctos,  sed  a 
multis  bonis  absunt  v.  271 — 276  non  alia  de  causa  quam  quod  geminatum  onus  in 
fine  versuum  270  et  276  librarios  decepit;  quare  hos  versus  casu  in  parte  codicum 
omissos  qui  insiticios  esse  iudicarunt,  certe  hoc  argumento  uti  non  debebant.  Quod 
vero  in  eodem  sexto,  ubi  haec  vulgo  leguntur 

737     Notus  amor  Phaedrae,  nota  est  iniuria  Thesei: 

Devovit  natum  credulus  ille  suum.  ■         ■ 

Non  impune  pius  iuvenis  Troezena  petebat: 
740         Dividit  obstantes  pectore  taurus  aquas, 

Solliciti  terrentur  equi  frustraque  retenti 

Per  scoputos  dominum  duraque  saxa  trahunt, 
in  iisdem  codicibus  (qui  v.  271  —  276  non  habent)  sed  nulla  aperta  causa  erroris  versus 
739.  740  desiderantur,  quos  Ursinianus  habet  et  quos  abesse  posse  sine  damno 
Petri  rationibus  minime  probatur,  indicio  esse  potest  hoc  genus  vitii  etiam  latius 
serpsisse.  Quo  magis  cavendum  est  ne  versus  iam  ea  de  causa  condemnemus  quia  in 
codicibus  vel  optimis  non  leguntur.  De  nostro  autem  disticho  illud  nos  nihil  movet 
quod  in  uno  codice  (Mallerstorfiensi)  hexameter  tantum  legitur  omisso  versu  minore 
sed  in  margine  recenti  manu  adscripto  pentametro  Quos  omnes  misere  perdidit  una 
dies.  Nam  huic  quidem  nihil  tribuendum  est,  qui  unde  sumptus  sit  neminem  fugit. 
Quod  autem  dimidiatum  distichon  exaratum  est,  in  eodem  codice  etiam  alibi  singuli 
versus  sive  hexametri  singuli  sive  pentametri  casu  vel  negligentia  omissi  sunt  (cf. 
Petri  disp.  crit.  p.  14).  Quam  ob  rem  nos  minime  probamus  doctos,  qui  nimium 
huius  codicis  auctoritate  confisi  hexametrum  quidem  retinendum,  pro  pentametro 
autem  quidvis  aliud  excogitandum  censent.  Immo  ipsa  librorum  memoria  exigit,  ut 
de  toto  disticho,  quod  pleraque  pars  bonorum  exhibet,  omittunt  duo  optimi,  quaeratur, 
sitne  spurium  an  ab  Ovidio  profectum:  id  quod  iam  putamus  constare  nisi  ex  ipso 
argumentis  petitis  demonstrari  non  posse.  Sed  eius  generis  argumenta  quibus  Petrus 
Ovidianum  non  esse  probatum  ivit(namMerkelius  identidem  i^ieptum  vocavit,  rationibus 
pepercit)  infirma  admodum  sunt:  supervacaneum  certe  esse:  quod  si  verum  esset, 
nihil  tamen  argueretur;  et  nos  falsum  esse  evincere  studuimus.  Versu  202  prave 
vel  scripto  vel  intellecto  factum  esse  ut  aliquid  de  Fabiorum  exitu  addendum  fuisse 
crederetur.  At  vero  ex  eo  versu,  qui  sententiam  habet  ipsam  per  se  incertam  pendentem 
(cur  enim  hoc  dicit  poeta  viam  omen  habere?),  si  quiscollegit  de  Fabiis  proficiscentibus 
dicendum  fuisse,  nec  illum  prave  intellexit  et  hoc  recte  coUegit  sensumque  probavit 
subtiliorem  nostris  interpretibus.  Sed  his  argumentis  ut  nihil  efficitur,  sic  quo  magis 
fides  damnatorum  versuum  stabiliatur,  nunc  hoc  agendum  est  ut  distichon,  quod  vere 
affirmare  licet  a  nemine  eorum  qui  condemnarunt  recte  intellectum  esse,  quam  accura- 
tissime  enarretur  totaque  oratio  quae  quattuor  versus  tenet  sic  ut  par  est  in  clara  luce 
ponatur. 

Carmentis  portae  dexiro  est  via  proxima  iano: 
,  '  Ire  per  hanc  noli,  quisquis  es:  omen  hahet. 

Illa  fama  refert  Fabios  exisse  trecentos. 
Porta  vacat  culpa,  sed  tamen  omen  habet. 
Quarto  versu  apparet  rediri  ad  secundum  eandemque  causam  qua  poeta  in  secundo 
eum  quicum  coUoquitur  dehortatur  variata  oratione  referri  in  quarto.  Qui  si  pars 
est  instituti  sermonis  cum  nescio  quo,  ad  eundem  sermonem  necesse  est  referatur 
versus  tertius;  quem  qui  attentius  examinaverit,  oratio  ipsa  videtur  indicare  sic  non 
narrare  poetam  sed  hanc  causam  afferri  admonitionis  praemissae  de  omine.  Quod 
si  recte  statuimus,  intelligitur  hos  quattuor  versus  totum  efficere  et  in  unum  coa- 
lescere  sermonem  cum  eo  habitum  quem  poeta  verbis  appellat  quisquis  es.  Cuius 
sermonis  iter  in  hunc  fere  modum  explicare  licet.  "Quisquis  es,  si  proxiraa  via  dex- 
tro  iano  portae  Carmentalis  est,  noli  per  hanc  viam  ire:  nam  omen  habet.  Illa  enim 
via  fama  refert  trecentos*)  Fabios  profectos,  quos  nemo  nescit  una  die  interiisse. 
Porta  quidem  nihil  commisit  quod  culpetur,  sed  tamen  ob  infelicem  istum  exitum 
mali  ominis  est  ut  vitanda  sit.'  Ex  hoc  autem  aequabili  tenore  orationis  consequitur 
aut  quattuor  versus  abiiciendos  esse  aut  nuUum.  Neque  tamen  verendum  est  ne  quae 
supra  de  descriptione  loci  ex  qua  rerum  narrationem  nectere  soleat  Ovidius  exposita 
sunt  hac  inita  ratione  eleventur  aut  pereant.  Nam  sic  quoque  et  viam  portae  Car- 
mentalis  describit  et  ea  via  Fabios  profectos  esse  refert,  sed  illa  sermonis  venustate 
ascita  longe  hoc  quod  voluit  artificiosius  assecutus  est.  Ceterum  Ovidium,  qui  1,  59 
omen  ab  eventu  esse  docuit,  ex  ea  opinione  videmus  a  Fabiorum  exitu  hoc  repetiisse 
quod  porta  Carmentalis  vel  dexter  ianus  eius  portae  mali  ominis  esse  crederetur 
multisque  eo  egredi  religioni  esset;  quod  idem  alii  testes  tradiderunt,  Festus  quem  supra 
p,  11  citavimus,  idem  p.  334  M.  496 Th.  Scele[ratsi  porta  eadem  app]eUatur  a  quibusdam, 
[quae  et  Carmentalis]  dicitur,  quod  ei  proximum  6ar[mentae  sacelium  fuit  .  .  scelejra^a 
autem  quod  per  eam  [sex  et  trecenti  Fabii  c\um  clientium  millibus  [quinque  egressi 
adversus  YJ\trusco8,  ad  amnem  [Creraeram  omnes  sunt  inteT^fecti.  qua  ex  caj/[sa 
factum  est,  ut  ea  porta  'mt]rare  egredive  [mali  ominis  habeatur] ;  (cf.  Paulus  Diac. 
p.  335).  Ex  eodemque  fonte  Servius  in  Aeneid.  8,  337  iuxta  portam  quae  primo  a 
Cai^mente  Carmentalis  dicta  est,  post  scelerata  a  Fabiis  trecentis  sex  qui  per  ipsam  in 
bellum  profecti  no7i  sunt  reversi.  Dio  Cassius  1,  p.  20,  21  Bekk.  dtd  lovio  .  .  rdg 
nvXag  <Jt'  uv  el^saxQdtevaav  (o*  0d^ioi)  iv  UTifiia  inoi^ffavTO  woTc  fiijdiva  dt'  avriiv 
dgxovTtt  dusvai.  Unus  Livius  quae  habet  (supra  adscripta  p.  11)  ambiguum  est  ean- 
demne  in  partem  interpretere  an  ita  ut  Fabiorum  interitum  inde  ducat  quod  portam 


*)  trecentos  nunc  dicit  universe  qnos  supra  accuratius  ter  centum  ter  duos  appellavit.    Cf. 
Ex  Ponto  1,  2,  2 

Qui  nasci  ut  posses,  quamvis  cecidere  trecenti, 
Non  omnes  Fabios  abstulit  una  dies. 

8* 

vel  viam  quae  mali  ominis  fuerit  non  devitaverint  (cf.  0.  Richterum  1.  s.  c.  p.  428). 
Neque  offensioni  esse  potest  apud  Ovidium  quod  praemissis  illis  de  iano  dextro  portae 
Carmentalis  postea  porta  dicatur  culpa  vacare,  porta  omen  haberc,  cum  praesertim 
etiam  alii  testes,  quos  supra  citavimus,  haec  universe  de  porta  Carmentali  referre 
consueverint.  In  his  cum  nihil  sit  quod  suspicionem  movere  de  auctore  versuum 
possit,  illud  veram  Ovidii  manum  vel  maxime  prae  se  ferre  videatur,  quod  sententias 
iteravit  in  eademque  verba  duos  pentametros  desinentes  fecit.  Sic  enim  solet  circuitus 
orationis  describere,  nec  solum  easdem  sententias  paulum  modo  variatas  referre 
velut  6,  295  ss. 

Esse  diu  atultus  Vestae  simulacra  putavi, 

Mox  didici  curvo  nulla  subesse  tholo; 
Ignis  inextinctus  templo  celatur  in  illo, 

Effigiem  nullam  Vesta  nec  ignis  habet, 
sed  eisdem   etiam   verbis   expressas  sententias  iterare  variisque  modis  multis  iisdem 
verbis   artificiose   repetitis   venustatem   quandam   distichorum  compositioni  acquirere. 
Exempla  de  Fastis  selegimus. 

4,  363     Inter  ait  viridem  Cyhelen  altasque  Celaenas 

Amnis  it  insana,  nomine  Gallus,  aqua. 
Qui  bibit  inde  furit.  procid  hinc  discedite,  quis  est 

Cura  honae  mentis.    Qui  bibit  inde  furit. 

2,  235     Una  dies  Fabios  ad  bellum  miserat  omnes: 

Ad  bellum  missos  perdidit  una  dies. 
4,  483     Perque  vices  modo  ' Persephone^  modo  'filia'   clamat, 
Clamat  et  alternis  nomen  utrumque  ciet. 
Sed  neque  Persephone  Cererem  nec  filia  matrem 
Audit  et  alternis  nomen  utrumque  perit. 
4,  543     Tota  domus  laeta  est,  hoc  est  materque  patei^que 

Nataque.  tres  illi  tota  fuere  domus. 
4,  331     Nox  aderat:  querno  religant  in  stipite  funera 
Dantque  levi  somno  corpora  functa  cibo. 
Lux  aderat:  querno  solvunt  a  stipitc  funem, 
Ante  tamen  posito  tura  dedere  foco. 
4,  135     Aurea  marmoreo  redimicula  solvite  collo, 
Demite  divitias:  tota  lavanda  dea  est. 
Aurea  siccato  redimicula  reddite  coUo: 

Nunc  alii  fiores,  nunc  nova  danda  rosa  est. 
Cf.  4,  215  s. 

3,  723     Ecce  libet  subitos  pisces  Tyrrhenaque  monstra 

Dicere  —  sed  non  est  carminis  huius  opus. 
Carminis  huius  opus  causas  exponere,  quare  — 

5,  681     Ablue  praeteriti  periuria  temporis  inquit, 

Ablue  praeteritae  perfida  verba  die. 

6,  16  ex  iilis  sed  tamen  una  fuit. 

Ex  illis  fuit  una,  sui  goinana  maHti. 
6,  155     Protinus  arbutea  postes  ter  in  ordine  tangit 
Fronde,  ter  arbutea  limina  fronde  notat. 
Non  sunt  haec  orania  eiusdem  generis,  possuntque  similia  multa  ex  aliis  Ovidii  operibus 
addi;  sed  quis  qui  haec  non  occupata  mente  pertemptaverit,  non  idem  filum  ludentis 
poetae  agnoscet  cum  haec  legit 

Carmenti^  portae  dextro  est  via  proxima  iano: 
Ire  per  hanc  noli,  quisquis  es:  omen  habet. 
Illa  fama  re/ert  Fabios  exisse  trecentos. 

Porta  vacat  culpa,  sed  tamen  omen  habet. 
Itaque  speramus  fore  ut  distichon  illud  tandem  redeat  suamque  sedem  postliminio 
restitutum  occupet  nimis  diu  criticorum  contumacia  spretum  suoque  poetae  ademptum. 
4.  In  extremo  capite,  cum  ad  finem  tendat  disputatio  iam  nimis  prolixa, 
breviter  significabimus  quid  de  versibus  libri  primi  205.  206  iudicandum  videatur 
qui  varie  quidem  a  doctis  hominibus  temptati  sed  nondum,  nisi  nos  fallit  opinio, 
probabiliter  tractati  sunt.    Qui  versus  hoc  nexu  leguntur, 

197     Pluris  opes  nunc  sunt,  quam  prisci  temporis  annis, 
Dum  populus  pauper,  dum  nova  *Roma  fuit, 
Dum  casa  Martigenam  capiebat  parva  Quirinum, 
200         Et  dabat  exiguum  fiuminis  ulva  torum. 
luppiter  angusta  vix  totus  stabat  in  aede, 

Inque  lovis  dextra  fictile  fulmen  erat. 
Frondibus  ornabant  quae  nunc  Capitolia  gemmis, 
Pa^cebatque  suas  ipse  senator  oves. 
205     Nec  pudor  in  stipula  placidam  cepisse  quietem 
Et  faenum  capiti  supposuisse  fuit. 
lura  dabat  populis  posito  modo  praetor  aratro, 

Et  levis  argento  lammina  crimen  erat. 
At  postquam  fortuna  loci  caput  extulit  huius, 
210         Et  tetigit  summo  vertice  Roma  deos, 

Creverunt  et  opes  et  opum  fuinosa  cupido. 
Distichon  quod  diximus  Petrus  in  Epistola  critica  a  1874  ad  Hugonem  Ilbergium 
missa  nothae  originis  coarguit.  Cui  repugnavit  W.  Gilbertus  (in  Fleckeiseni  annalibus 
a.  1878  p.  771)  versibus  Ovidio  vindicatis.  Scd  Petrus  duplicatione  usus  suam  obtinuit 
opinionem  neque  destitit  versus  uncinatos  dare  tertium  Fastis  editis.  Fuit  qui  distichon 
non  expellendum  sed  traiiciendum  ratus  versum  200  excipere  iuberet.  In  qua  discep- 
tanda  controversia  hoc  primum  est   ut  distichon  ipsum  ab  omni  parte  excutiamus. 

De  cuius  oratione  sic  sentimus,  ut  Gilbertus,  nihil  in  ea  inesse  quod  Ovidio  non 
dignum  sit.  Nam  fuit,  cui  nonnuUi  auo  praeferunt  de  Bentleii  opinione,  propter  im- 
perfecti  formas  quae  praecedunt  et  sequuntur  vituperare  non  debebat  qui  versus  198. 
199.  200  uno  ordine  se  excipere  patiebatur;  praeterea  vide  4,  305  s. 

Claudia  Quinta  genus  Clauao  referebat  ab  alto, 
Nec  facies  impar  nohilitate  fuit. 
Non  magis  culpandum   erat   verbum  a  piidore  nimis   longe  remotum;   quod   si   tanti 
est  vel  hoc  in  tertio  Fastorum  v.  881  s.  tueri  potest. 

lanus  adorandus  cumque  hoc  Concordia  mitis 
Et  Romana  Salus  araque  Pacis  erit. 
De  sententia  autem  ne  prave  iudicetur  hoc  attendendum  est,  nihil  ei  comraune  esse 
cum  versibus  199.  200 

Dum  casa  Martigenam  capiehat  parva  Quirinum 
Et  dahat  exiguum  fitiminis  ulva  torum, 
quibus  casa  Romuli  describitur  quique  in  ea  casa  fuerit  torus  ex  ulva  fluminis  paratus: 
quae  res  duae  ibi  non  aliter  iunctae  sunt  quam  in  tertio,  ubi  haec  dicit  Mars 
183     Quae  fuerit  nostri,  si  quaeris,  regia  naii, 

Aspice  de  canna  straminibusque  domum. 
185     In  stipula  placidi  capiebat  munera  somni, 
Et  tamen  ex  illo  venit  in  astra  toro. 
Quare  isti   duo   versus  a  disticho  nostro  continuari   apte   non   poterant,   neque   vero 
poeta  reprehendendus  erat  quasi  exiguo  intervallo  ad  eandem  quae  esset  in  ilHs  sen- 
tentiam  relapsus,   neque   huic   oflFensioni   ita  occurrendum  (cum  Gilberto),   ut  illa  ad 
domorum  simplicitatem,  haec  ad  vitam  rusticam  et  agrestem  referri  dicerentur.    Sed 
illa  Romulum    attingunt   tam   proprie   quam   quae   insequuntur  201.  2   lovem.  Ab  iis 
autem  haec,  de  quibus  agimus,  prorsus  segregata  sunt.    Suo  vero  loco  distichon  pro- 
scriptum  Gilberto  assentimus  non  seorsum  stare  aut  universam  sententiam  continere, 
sed  propter   senatorem   suas   oves   pascentem    afferri  et  cum  hac  imagine  senatoriae 
vitae   in  unam  priscae  simplicitatis   descriptionem   coalescere.    Neque  Petri  rationem 
satis  intelligimus   qua  ne  hoc  quidem   probandum  esse  concesserit,    Nobis  haec  ita 
iungi  videntur  quemadmodum  in  simili  narratione  in  tertio 

cum  colerent  prisci  studiosius  agros 
780         Et  faceret  patrio  rure  senator  opus 
Et  caperet  fasces  a  curvo  consul  aratro 
Nec  crimen  duras  esset  habere  manus 
durae  manus  non  in    rusticis   sed  in   senatoribus   aut   consulibus    crimini   non   fuisse 
dicuntur. 

Haec  quae  exposuimus  fidem  facere  visa  sunt  de  inserto  alieno  disticho  non 
esse  cogitandum;  neque  Petro  contigit  ut  probabilem  ansam  additamenti  faeti  et  hoc 
loco  positi  ostenderet:  nam  quae  proposuit,  Gilbertus  verisimilia  esse  recte,  opinamur, 

negavit.  Verum  tamen  unum  est  in  Petri  ratiocinatione  quod  interpdlationis  quidera 
opinionem  firmare  non  potest,  dubitationem  autem  movere  de  horum  versuum  integri- 
tate.    Hoc  dicimus,  quod  illa  de  senatore 

Pascehatque  suas  ipse  senator  oves 
et  haec  de  praetore 

Inra  dahat  populis  posito  modo  praetor  aratro^ 
quae  suapte  natura  copulari  oportebat,  ut  est  in  gemino  exemplo  3,  780 — 781  quod 
supra  attulimus,  illo  interposito  disticho  separantur:  quod  incommodum,  quamquam 
illa  quam  probavimus  explicatione  distichi  minuitur,  tamen  eo  gravius  sentitur  quod 
quae  de  quiete  in  stipula  aut  faeno  dicuntur  ad  praetorem  aratrum  ducentem  non 
minus  apte  referri  poterant  quam  ad  pascentem  oves  senatorem.  Ab  hoc  principio 
profecti  dum  distichorum  compositionem  curiosius  perquirimus,  eo  devenimus,  non  ut 
spurii  quicquam  irrepsisse  sed  ut  versuum  ordinem  aliqua  parte  laborare  opinaremur. 
Nam  qui  distichorum  artem  Ovidianam  exegerit,  qui  saepe  eandem  mutata  oratione 
vel  similem  tamen  utroque  versu  sententiam  efferre  soleat  neque  facile  coniungi  his 
duobus  versibus  patiatur  quae  non  aliquo  modo  metrorum  pari  respondeant*),  fortasse 
sensui  nostro  accedet,  quo  haec  uno  disticho  iugata 

Frondihus  ornahant  quae  nunc  Capitolia  gemniis 
Pascebatque  suas  ipse  senator  oves 
illi  arti  parum  consentanea  esse  neque  huic  hexametro  satis  congruenter  pentametrum 
adiunctum  existimamus.    Quod  si  circumspicimus  in  hac  narratione  pentametrum  ido- 
neum  qui  in  illius  locum  succedat,  haud  cunctabimur  eligere  versum  208 

Et  levis  argenti  lammina  crimen  erat, 
qui  et  ipse  cum  suo  hexametro  non  valde  convenienter  coniunctus  est  (nam  quod  iura 
dicuntur  et  crimen,  in  ea  parte  nulla  vis  sententiae  est)  sed  in  ilium  locum  trans- 
latus  gemmas  cum  argenti  lammina  scite  comparatas  offert.  Hos  duos  pentametros 
ubi  loca  permutare  iusserimus  sed  ita  ut  priori  (204)  adhaerescant  ea  quae  cum  eo 
coniuncta  esse  diximus  (205.  206),  is  ordo  prodit  qui  poetam  non  dedeceat  et  quo 
quidquid  incommodi  erat  in  vulgata  serie  tolli  videatur. 

197     Pluris  opes  nunc  sunt,  quam  prisci  temporis  annis, 
Dum  populus  pauper,  dum  nova  Roma  fuit. 

Dum  casa  Martigenam  capiebat  parva  Quirinum 
200  Et  dabat  exiguum  jiuminis  ulva  torum, 

luppiter  angusta  vix  totus  stabat  in  aede 
Inque  lovis  dextra  fictile  fulmen  erat, 


*)  Difficile  haec  de  distichorum  rationibus  quae  dicimus  exemplis  monstrantur;  sed  tanien 
qni  versus  de  primo  quos  supra  p.  3  s.  attulimus  75 — 84  singillatim  contulerit,  intelliget  quid  sit 
quod  in  hac  arte  praedicemus;  qnibus  addimns  exempli  causa  de  tertio  versus  235— 244  et  qui  his 
respondent  in  primo  151 — 160. 

203  Frondibus  omahant  quae  nunc  Capitolia  gemmis 

208  Et  levis  argenti  lammina  crimen  erat; 

207     lura  dabat  populis  posito  modo  praetor  aratro 

204  Pascebatque  suas  ipse  senator  oves: 

205  Nec  pudor  in  stipula  placidam  cepisse  quietem 

Et  faenum  capiti  supposuisse  fuit. 

209  At  postquam  fortuna  loci  caput  extulit  huius  — 

De  origine  vitii  nihil  dicimus:  in  qua  re  apparet  bonam  partem  casui  et  errori 
tribui,  quo  notum  est  in  Fastorum  libris  saepe  etiam  singulos  versus  intercidisse 
(cf.  p.  18).  Quo  initio  si  versus  omissus  in  margine  non  suo  loco  repositus  erat,  in 
hac  necessaria  vicissitudine  metrorum  reliqua  facile  sequebantur.  In  interpunctione, 
quae  vulgo  in  his  versibus  parum  apta  est,  quod  novavimus,  videbatur  ipsa  senten- 
tiarum  ratione  et  iunctura  posci  ac  probari. 

Scr.  m.  Aprili  a.  MDCCCLXXXXIII. 

